Source: https://www.tax-fin-lex.si/Zbirke/SodnaPraksaList?nodeId=f88c055a-1b99-4dec-b05d-c418c3fa31af
Timestamp: 2019-06-26 00:15:25+00:00

Document:
Sklep I Up 1062/2000
VS13605
začasna odredba - nastanek hujših škodljivih posledic - razrešitev vojaškega diplomatskega predstavnika
Nenadna, nenačrtovana razrešitev vojaškega diplomatskega predstavnika je takšna občutna sprememba v tožnikovem življenju, zaradi katere bi zanj lahko prišlo do nastanka hujših škodljivih posledic.
Sklep II Ips 392/2000
VS05691
ZPP (1977) člen 349, 349/2, 390.
Revizijsko sodišče do prejema vloge o umiku revizije o vloženi reviziji še ni odločalo, zato je le ugotovilo njen umik (399. člen v zvezi z drugim odstavkom 349. člena ZPP).
Sklep I Up 342/2000
VS13474
ZGO člen 36, 36-1.ZUDVGA člen 13.
enotno dovoljenje za gradnjo avtoceste
Samo izjava DARS, ki so ji priložene listine o izpolnitvi obveznosti iz 8. člena ZUDVGA je dokaz iz 1. alinee 36. člena ZGO.
Sodba III Ips 140/99
CIVILNO PROCESNO PRAVO - OBLIGACIJSKO PRAVO - UZANCE
VS40375
ZPP (1977) člen 386.ZOR člen 28, 85, 1107. Splošne uzance za blagovni promet uzanca 203, 203/2.
revizija - razlogi za revizijo - preizkus revizije po uradni dolžnosti - zastopanje - učinki zastopanja - sklenitev pogodbe - prevzem blaga - izstavitev računa
Revizije ni mogoče zavreči, čeprav uveljavlja njen vlagatelj samo nedovoljene revizijske razloge. To pa zato, ker mora revizijsko sodišče izpodbijano sodbo vredno preizkusiti tudi, če so podani revizijski razlogi na katere mora paziti po uradni dolžnosti. Oseba, ki opravi uvozne ali izvozne storitve v imenu in za račun naročnika, tega neposredno zaveže nasproti druge pogodbene stranke. Če med strankama spora do dostave blaga ni bila sklenjena pogodba (pismenost ni potrebna - prvi odstavek 67. člena ZOR), že okoliščina, da tožena stranka prejetega blaga ni stavila tožeči stranki na razpolago, zadostuje za zaključek, da je bila pogodba sklenjena. Takšen zaključek lahko temelji na okoliščini, da tožena stranka ni zavrnila računa.
Sklep I Up 253/2000
VS13439
upravičenci - dejanski prehod premoženja iz zasebne v družbeno lastnino
V postopku denacionalizacije je za presojo, kdo je denacionalizacijski upravičenec, pomemben dejanski prehod zasebne lastnine v družbeno lastnino in ne samo, na podlagi katerega predpisa je bila kasneje izdana odločba, ki je bila podlaga za vpis v zemljiško knjigo.
Sodba II Ips 160/2000
VS05688
ZVIT člen 159.
pogodba o uporabi tehničnih izboljšav - plačilo nadomestila za uporabo
Dejstvo, ali je tožnik ustvaril ugotovljene tehnične izboljšave v času trajanja delovnega razmerja pri tožencu ali ne, sploh ni odločilno. V postopku je bilo namreč ugotovljeno, da je tožnik avtor tehničnih izboljšav, da je toženec te tožnikove tehnične izboljšave uporabil, s pogodbo, ki je bila sklenjena med pravdnima strankama, pa se zavezal, da bo tožniku uporabo njegovih tehničnih izboljšav plačal. Podlaga toženčeve obveznosti je tedaj sklenjena pogodba.
Sklep I Up 214/2000
VS13468
ZUS člen 51, 59, 59/1, 74, 76.
denacionalizacija stavb in stavbnih zemljišč - odločanje na seji brez podlage v dejanskem stanju, ugotovljenem v upravnem postopku
Ob tem, da je ostalo nepojasnjeno, kakšno dejansko podlago ima sporna odločitev o višini odškodnine, je sodišče prve stopnje kršilo določbo 51. člena ZUS, saj za odločanje na seji in za zavrnitev tožbe ni imelo podlage v dejanskem stanju, ugotovljenem v upravnem postopku.
Sodba I Up 259/2000
VS13469
ZUP (1986) člen 16, 249, 249-9. ZUS člen 59, 59/1, 73.ZDen člen 60, 60/1, 60/4.ZJP člen 2, 7.
obnova postopka - nemožnost sodelovanja zavezanca v postopku denacionalizacije - denacionalizacija stavbnih zemljišč
Ker občini kot zavezancu v denacionalizacijskem postopku sploh ni bilo omogočeno sodelovanje v upravnem postopku, je podan razlog za obnovo postopka po 9. točki 249. člena ZUP/86.
Sodba III Ips 174/99
VS40374
ZOR člen 210, 210/4.
neupravičena pridobitev
Tožnik, ki je v pričakovanju vpisa delnic, ki naj bi jih tožena stranka izdala v predvidenem postopku efektivnega povečanja osnovnega kapitala za toženo stranko na račun bodočega vplačila delnic plačal nabavo opreme, lahko zahteva iz naslova neupravičene pridobitve vrnitev za nabavo opreme plačanega zneska, če tožena stranka predvidenega postopka povečanja osnovnega kapitala ni izvedla.
Sodba I Up 1095/99
VS13505
Zakon o spremembah in dopolnitvah ZUN (1993) člen 16, 16/4.
lokacijsko dovoljenje - legalizacija nadzidave
Lokacijsko dovoljenje je bilo pravilno izdano na podlagi Uredbe o prostorskih ureditvenih pogojih za sanacijo degradiranega prostora občine Postojna, kot kasnejšega predpisa, ki v mejah območja, ki ga obravnava, vsebuje tudi predmetno parcelo, in je razveljavil omejitve, določene z zazidalnim načrtom "Soseske pod Tržaško cesto" iz leta 1965. Tožnikovo soglasje v postopku za izdajo lokacijskega dovoljenja ni potrebno, saj ga ZUN ne določa, navedena uredba pa tudi ne.
Sodba II Ips 248/2000
VS05742
ZD člen 28, 28/4.
ugotovitev vrednosti zapuščine - obseg zapuščine - darilo
Sodišče prve in druge stopnje sta pravilno uporabili 4. odstavek 28. člena ZD, ko sta zavrnili stvarnopravni tožbeni zahtevek, ki je bil naperjen proti toženi pokojnikovi hčeri. Ugotovili sta namreč, da je dal pokojni darilo njeni hčeri (torej svoji vnukinji), pa še to v obliki denarja in ji ni kupil stanovanja, ki je predmet tožbenega zahtevka.
Sklep II Ips 266/2000
VS05693
ZPP (1977) člen 35, 40, 40/2, 40/3, 186, 186/2, 382, 389, 392.
dovoljenost revizije - opredelitev vrednosti spornega predmeta - nasprotna tožba - sporazum o vrednosti spornega predmeta po začetku obravnavanja glavne stvari
Pravdna stranka, ki bi si hotela zagotoviti pravico do revizije, bi morala pravočasno navesti ustrezno vrednost spornega predmeta ali opozoriti sodišče, naj zahteva ugotovitev vrednosti spora v zvezi s tožbenim zahtevkom nasprotne stranke. Ker tožeča stranka tega ni storila, njena revizija ni dovoljena, zaradi česar jo je Vrhovno sodišče po 392. členu, v zvezi s 389. členom ZPP 1977 zavrglo.
Sodba I Up 306/2000
VS13507
ZUS člen 73.ZDen člen 19, 19/2, 27, 27/2.
vračanje kmetijskih zemljišč iz funkcionalnega kompleksa
Če parcele, ki je bila podržavljena, sedaj ni več v uradnih evidencah, niti v naravi, pač pa je sedaj z drugimi parcelami združena v eno novo parcelo, ki je v funkcionalnem kompleksu, se za vračanje kmetijskih zemljišč iz tega funkcionalnega kompleksa uporabljajo določbe 2. odstavka 27. člena ZDen.
Sodba in sklep I Up 606/2000
VS13425
ZUS člen 77, 77/2-2.ZDen člen 18, 18/1, 68. ZPPSL člen 104, 104/1, 104/2, 131, 131/1, 137, 137/1, 137/7.
ovire za vrnitev nepremičnin v naravi in stečaj
Če je nad denacionalizacijskim zavezancem uveden stečaj pred izdajo denacionalizacijske odločbe, upravni organ ne sme vrniti nepremičnin v naravi, če na podlagi podatkov stečajnega sodišča ne ugotovi, da je bila nepremičnina izločena iz stečajne mase oziroma da sploh ni prešla v stečajno maso.
Sodba II Ips 247/2000
VS05685
povrnitev negmotne škode - denarna odškodnina - duševne bolečine zaradi zmanjšanja življenjskih aktivnosti - telesne bolečine - strah
Ker so prizadetosti v zvezi s stresnim sindromom izzvenele v šestih mesecih, je sodišče druge stopnje materialnopravno pravilno presodilo, da tožnici za duševne bolečine zaradi zmanjšanih življenjskih aktivnosti ne gre odškodnina. Zato je vse iz izvedenskega mnenja izhajajoče prizadetosti v zvezi s stresnim sindromom materialnopravno pravilno upoštevalo pri telesnih bolečinah in neugodnostih v času zdravljenja in pri strahu tako, da je v tem delu v celoti ugodilo tožbenemu zahtevku.
Sodba II Ips 229/2000
VS05707
ZOR člen 178, 178/2
odgovornost pri nesreči, ki jo povzročijo premikajoča se motorna vozila - konkurenca več vzrokov za nastanek škodnega dogodka - obojestranska krivda - vmesna sodba
Nevarno situacijo je res povzročil neznani voznik, zaradi česar je P. T. zapeljal na bankino, vendar je do zanašanja njegovega vozila ob prehodu z bankine nazaj na asfalt prišlo tudi zaradi znatno prevelike hitrosti v povezavi z zapoznelim in manj kontroliranim obračanjem krmila, na kar je vplival zaužiti alkohol. Zato so pravilni razlogi obeh sodišč, da je pretežni del krivde za prometno nesrečo na njegovi strani. Po presoji revizijskega sodišča je ustrezno razmerje odškodninske odgovornosti 70 odstotkov proti 30 odstotkom v korist tožene stranke.
Sodba I Up 298/2000
VS13506
ZUN člen 53, 54, 55. ZUS člen 73.
Lokacijsko dovoljenje je mogoče izdati samo za takšno gradnjo, ki je dovoljena na obravnavanem območju v skladu s predpisi.
Sodba II Ips 255/2000
VS05686
ZTLR člen 20, 23.ZZZDR člen 59, 59/2.
dogovor o skupni gradnji - adaptacija nepremičnine - skupno premoženje zakoncev - delitev skupnega premoženja - ugotovitev deležev na skupnem premoženju - solastnina
Tožnici gre stvarnopravni delež tudi na stari hiši. Pravna podlaga je v dogovoru pravdnih strank s toženčevo materjo o skupni adaptaciji in realizaciji tega dogovora s skupno gradnjo in izplačilom stvarnopravnega deleža eni polsestri. To zadnje pomeni torej izpolnitev dela njunih, z dogovorom o skupni adaptaciji sprejetih obveznosti. Skupni cilj pogodbenikov pa je bil, da bosta pravdni stranki postali solastnika stare stanovanjske hiše. Novo hišo sta pravdni stranki zgradili s posebnim tožničinim prispevkom (dota v obliki materiala, obročna fizična in denarna pomoč bratov) in s skupnim delom in sredstvi. V tem delu sta bila prispevka pravdnih strank zaradi tožničine večje organizacijske in fizične angažiranosti pri sami gradnji nove hiše in zaradi toženčevih večjih finančnih prispevkov zaradi izkazano višje plače enakovredna. Po opravljenem izračunu so bile vse povzete ugotovitve materialnopravno pravilno ovrednotene z odločitvijo, da znaša tožničin delež na novi stanovanjski hiši 3/5.
Sklep I Up 347/2000
VS13423
ZUS člen 57, 57/1, 61, 61/2, 61/3, 68. ZPP (1977) člen 365, 365/2.
izvršitev sodbe Upravnega sodišča RS
Tožbo, ki jo je tožeča stranka vložila zaradi neizvršitve sodbe Upravnega sodišča RS in pri kateri vztraja, čeprav je bila obveščena, da je bila sodba že izvršena in izdana odločba tožene stranke, nima pravne podlage v ZUS in jo je treba zavreči (3. odstavek 61. člena ZUS).
Sklep I Up 1064/2000
URBANIZEM - UPRAVNI SPOR
VS13612
ZUS člen 30, 30/2, 69, 69/1. ZUN člen 76, 76/1, 76/3.
začasna odredba - pogoji - nasprotovanje javni koristi - nastanek nepopravljive škode - ukrep urbanističnega inšpektorja
Pri izvršitvi inšpekcijske odločbe se javna korist predpostavlja, zatrjevano škodo pa je potrebno v zahtevi navajati in vse pomembne okoliščine izkazati z ustreznimi dokazi.

References: sodišče 
 sodišče 
 sodišče 

Sodišče 
 sodišče 
 sodišče